Ҳазлацәажәаша ҳамоуп: Габалыиа аԥсуа хәыҷтәы литература иазкны
Ахәыҷтәы литература – иҳамоума иахьа ари ахырхарҭаҿы алҵшәақәа, иҟоума авторцәа, насгьы ҷыдарас иамоузеи ари ахырхарҭа, арадио Sputnik аефир аҿы ари атемазы игәаанагара иҳәеит, апоет Дырмит Габалыиа.
Ахәыҷтәы литература аҿиара алагалазы, Таиф Аџьба ихьӡ зху аҳәынҭқарратә премиа аиуразы аконкурс рыланаҳәеит Аԥсны акультура аминистрра. Уи рхы аладырхәырц рылшоит 2019 - 2021 шықәсқәа рзы ахәыҷқәа ирызку аҩымҭақәа аԥызҵаз авторцәа.
Ақәыԥштә литературазы Аԥсны аҭагылазаашьа даара иуадаҩуп ҳәа азгәеиҭеит Габалыиа аиҿцәажәараан.
"Апремиахь инашьҭу аматераилқәа рхыԥхьаӡара даара имаҷуп, иара ԥхьаҟагьы дук иазыԥшым уи аиҿкааҩцәа. Ақәыԥшцәа рлитературазы ҳаамҭазы аиҵахарақәа рацәаны иҟоуп. Ҿырԥштәыс иаагозар, амшын аԥшаҳәаҿы ҳанхоит, адельфин иазку ахәыҷтәы ԥҵамҭак ҳамаӡам, жәабжьк иадамхаргьы. Ҳаԥшаҳәа иавоуп ес-хәылбыҽха, ахәыҷқәеи иареи реизыҟазаашьа атәы дыруп, аха арахь иареи ҳареи ҳаимадаӡам асахьаркыратә литератураҿы. Уи фырхаҵоуп. Ҳаԥсҭазаара иахәҭакуп. Абасеиԥш иҟоу атемақәа ахәыҷқәа рааӡараҿы аԥсра зқәым темоуп", - ҳәа иҳәеит Габалыиа.
Апоет далацәажәеит ахәыҷқәа рықәра иаҵанамкуа аҩымҭақәа рыдгалара ауадаҩра атәы, иҳәеит ақәыԥштә литератураҿы аҭагылазаашьа аԥсахразы хаҭала иара имаз аҽазышәарақәа ртәы.
Аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.